R. Kaliňák, podpredseda vlády a minister vnútra SR: (2008-02-12):
Rád by som povedal, že spájame príslušnosť vojenských súdov smerom k príslušníkom Policajného zboru so zrušením vojenských súdov. A to, si myslím, je veľmi nesprávny výklad, i keď je logická úvaha, ktorá k tomu smeruje, že keď znížime počet prípadov, ktoré vojenské súdy majú, automaticky začneme diskutovať o ich opodstatnenosti. Ale vzhľadom na nápad, ktorý majú dnes, mohli by sme o tom diskutovať aj dnes. Ja si myslím, že môžeme túto diskusiu oddeliť. A osobne nevidím dôvod, aby v budúcnosti vojenské súdy pri ich početnosti prestali existovať. Ja si myslím, že pokiaľ ide o obrovské zmeny, obrovské nápady a obrovské zásahy do obrovského systému vojenských súdov, uvedomme si, o čom sa bavíme. Bavíme sa o dvadsiatich vojenských sudcoch a bavíme sa o istom počte, približne podobnom, vojenských prokurátorov. (Hlas z pléna.) Bavíme sa o štátnej službe. O Policajnom zbore je ten zákon. Je tento zákon o policajtoch. Kedy inokedy sa máme baviť o tom, kto ich súdi? Ja si nemyslím, že to je problém. Áno, pamätám si, keď ste predložili pozmeňujúci návrh do zákona o Horskej službe. To si pamätám, že ste to urobili. Vtedy ste nekričali, pamätám si na to, bol som poslancom, pán poslanec. A bolo to minulé volebné obdobie, možnože teda už ich máte toľko za sebou, že vám to splýva, ale bol som tu. (Reakcia z pléna.) Ja nehovorím, čo sa stalo, čo s nestalo, ja len hovorím, že ste to urobili. Ja len vysvetľujem, že nevidím medzi tým súvis, že automaticky sa počíta, že potom, čo prestane platiť príslušnosť vojenských súdov smerom k policajtom, zaniknú vojenské súdy. Ja si myslím, že pre ich existenciu tu priestor je. Aj bezpochyby pri tom počte, ktorý som menoval, sú to nie náklady, ktoré by ministerstvo obrany nevedelo zniesť. Aj si myslím, že to bezpochyby bude mať rozpočtované. Ja by som ten zánik s tým nespájal. A rozhodne s tým nesúhlasím, že by toto znamenalo zánik vojenských súdov. A môžeme si o tom povedať, keď tu bude nový zákon, v ktorom opäť môžete túto otázku otvárať priamo. Ale aby sme držali policajtov ako rukojemníkov len preto, či teda budeme diskutovať alebo nebudeme diskutovať o zrušení vojenských súdov, s tým ja ale zásadne nesúhlasím. A to považujem za brutálne, pretože policajtov s počítaním z ostatných bezpečnostných zložiek je rádovo 30 000, 32 000, 34 000? A bavíme sa o dvadsiatich vojenských sudcoch. (Hlasy z pléna.) No veď vy sa na tom bavíte. O. k., ja to vidím. Jednoducho je to návrh pána poslanca, vybavené, skončili sme debatu, skončili sme diskusiu. Čiže môžeme sa k nej vrátiť predsa ešte aj ďalej. Ja s tým problém nemám. Pýtal sa ma na to aj pán poslanec Peter Miššík. Tak ja, samozrejme, s týmto návrhom súhlasím. Ja som ho niekoľkokrát predsa verejne prezentoval. Tento môj postoj k tomu je známy. Ja som s ním súhlasil aj pred mesiacom, keď sme sa o ňom bavili. Súhlasím s ním aj teraz. Ja si nemyslím, že príslušníci Policajného zboru by mali byť súčasťou jurisdikcie vojenských súdov. (Reakcie z pléna.). Ja viem, čo by ste chceli povedať, sme jediní, ktorí majú civilných policajtov pod jurisdikciou vojenských súdov. A k tomu, čo hovoríte, že nie je pravda. Áno, to je guardia civil. To sú karabinieri, to sú všetko žandári a žandarmérie, resp. gendarmerie To sú vojaci. A tí sú súdení vojenskými súdmi. Až budeme mať my žandárov, potom súhlasím, aby sme žandárov mali súdených podľa vojenských súdov, lebo v skutočnosti sú to vojaci pod možnosťou velenia polície a popri výkone policajných činností. Takže chcem vidieť krajinu, v ktorej reálni civilní policajti, tak ako sú na Slovensku, sú súdení vojenskými súdmi. A keby bola hneď jedna alebo dve, tak mi to ako dobrý príklad nebude stačiť. Z môjho pohľadu je pre mňa tiež dôležité, aký Európska únia má názor na túto otázku. Z môjho pohľadu je podstatné, že viete o tom, že Európska únia na túto tému tlačí. A hovorí o tom, že policajti nemajú byť pod vojenskou jurisdikciou. A preto si myslím, k mnohým veciam vás nedotlačili, ktoré ste mali urobiť a ktoré ste neurobili. Toto je len jedna z malých vecí, keď je potrebné, aby sme sa postarali o to, aby sme dodržovali tú demokraciu, o ktorej hovoríte, a tie pravidlá, ktoré uznáva Európska únia. Keď sa vám to hodí, vtedy je Európska únia svätá. Keď sa vám to nehodí, vtedy ju hodíme do posledného kúta a pôjdeme si vlastnou slovenskou cestou. Ale rád by som sa vrátil k tomu, že tento zákon nie je o vojenských súdoch. (Reakcie z pléna.) Nie, nie je. Hovorí o tom iba pozmeňujúci návrh pána poslanca Kovarčíka, ktorý ho podal v druhom čítaní v rámci rokovacieho poriadku, čo bezpochyby uznáte, že je vec, ktorá je možná podľa tohto zákona. Ja chápem, že sa vám to nepáči, ale to sa stáva často. Mne sa to páči. Ja som povedal jasne, mne sa páči, že máme možnosť vyňať policajtov spod jurisdikcie vojenských súdov. I keď slovo jurisdikcia nie je v tomto prípade správne. (Reakcia z pléna.) Môj názor je známy rok a pol. Vás som za to kritizoval, pán poslanec, keď ste boli ministrom vnútra. Som za to kritizoval ministra vnútra. Dobre si to pamätáte, môj názor je známy rok a pol. Nie je to nič tajné. Ja si ale však myslím, že tento zákon nie je o tom. Tento zákon má omnoho viacej podstatných vecí, ktoré dnes budeme schvaľovať. A je to o tom, prečo je ten zákon taký mimoriadne dôležitý. Ja sa vrátim aj k druhému bodu. Myslím, že som sa dostatočne vyjadril k prvému bodu na výzvu pánov poslancov. Veľmi dôležitá je aj, samozrejme, tá druhá časť, keď zrovnoprávňujeme všetkých v rámci vydávania príspevku na bývanie, pretože to, že nemáme k dispozícii dostatok ubytovacích kapacít, hlavne bytov, neznamená, že tých, ktorí sa nakoniec dostanú „len na ubytovňu“, by sme mohli týmto spôsobom diskriminovať. A čo sa týka pozmeňujúceho návrhu, jeho hlavnej časti a najpodstatnejšej časti, to je otázka pristúpenia, to je vlastne reakcia. Tu by som vlastne tiež, vidíte, využil jednu možnosť. Návrh, aby sme zapracovali ostatné silové zložky do tohto návrhu zákona, ktorý sa pripravoval naozaj veľmi dlho, zaznel z opozičných lavíc. Ja si myslím, že v tomto prípade pán poslanec Kovarčík bol iniciatívny, medziiným určite si vypočul aj názor opozície. A keď hovoríte, že vaše návrhy nikdy neprechádzajú, toto je konkrétne jeden z nich, ktorý v rámci konsenzu prechádza. A preto si myslím, že návrh pána poslanca Kovarčíka, aby sme prispôsobili tento zákon aj pre Zbor väzenskej a justičnej stráže, aj pre Železničnú políciu či Slovenskú informačnú službu, skrátka pre všetky ostatné ozbrojené zložky v rámci tohto zákona, je návrh dobrý, je návrh, ktorý umožňuje, aby sme pripravili finančné predpoklady na začiatok budúceho roku, keď vlastne začne táto časť zákona platiť, aby sme do určitej miery vyrovnali rovnocennosť medzi jednotlivými zložkami. A bezpochyby je tento návrh v tomto pohľade aj z pohľadu ekonomického správny. A ja sa teším, že k policajtom sa o krátky čas pripoja aj ostatné ozbrojené zložky. Pre mňa je dôležité, aby civilná kontrola Policajného zboru bola plne dodržaná aj v rámci jurisdikcie civilných súdov, tak ako to od nás vyžaduje Európska únia. Nepovažujem to preto za nič výnimočné. Ďakujem pekne, že tento zákon podporíte, ktorý bezpochyby umožní policajtom prijímať lepšie rozhodnutia a nám umožní prijímať lepších policajtov práve preto, že budú lepšie a kvalitnejšie zaplatení a hlavne motivovaní do budúcnosti, aby si svoju prácu vykonávali poctivo. Verím, že parciálne zámery, ktoré som vysvetlil, že nemajú veľký súvis, nezvíťazia nad tým. Čiže naozaj chceme dopriať bezpečnostným zložkám kvalitný život v práci a hlavne kvalitu, ktorú budú poskytovať ostatným občanom Slovenskej republiky. Veľmi pekne ďakujem. (Potlesk.)